**Sociālā darba speciālistu sadarbības padomes (SDSSP) sēdes**

PROTOKOLS Nr.2/2019

Rīgā, 2019.gada 26.jūnijā

Skolas ielā 28, Portretu zālē plkst. 11:00

SĒDĒ PIEDALĀS:

Padomes vadītāja:

**Ilze Skrodele-Dubrovska**, Labklājības ministrijas (turpmāk – LM) Metodiskās vadības un kontroles departamenta direktore

Padomes locekļi:

**Dace Erkena**, Latvijas Universitātes P.Stradiņa medicīnas koledžas Sociālās aprūpes katedras vadītāja

**Iveta Sietiņsone**, Latvijas Pašvaldību sociālo dienestu vadītāju apvienības valdes priekšsēdētāja

**Ilze Rudzīte**, Latvijas Pašvaldību savienības padomniece veselības un sociālajos jautājumos

**Ārija Baltiņa**, Latvijas Profesionālo sociālā darba speciālistu asociācijas prezidente

**Linda Ozola,** Sociālo darbinieku biedrības valdes locekle

**Ina Balgalve**, Latvijas Pašvaldību sociālo dienestu vadītāju apvienības valdes priekšsēdētājas vietniece

**Lolita Vilka,** Rīgas Stradiņa universitāte

**Kaija Muceniece,** Valmieras pilsētas Sociālo lietu pārvaldes vadītājas vietniece

**Līga Rasnača,** Latvijas Universitāte

**Mudīte Kruvese,** Ieslodzījumu vietu pārvalde

**Rita Rindža**, Rīgas 1.slimnīcas Hronisko slimnieku īslaicīgās aprūpes nodaļas vadītāja – sociālā darbiniece

**Agnese Jurjāne**, LM Metodiskās vadības un kontroles departamenta direktores vietniece

Citi:

**Ilze Kurme,** LM Metodiskās vadības un kontroles departamenta projekta “Profesionālā sociālā darba attīstība pašvaldībā” (turpmāk – Projekts) vadītāja

**Dace Zvirgzdiņa**, LM ESF projekta "Profesionālās sociālā darba attīstība pašvaldībās" vecākā eksperte

**Maija Muceniece**, LM ESF projekta "Profesionālās sociālā darba attīstība pašvaldībās" vecākā eksperte

**Sarmīte Uzuliņa**, LM Eiropas Savienības struktūrfondu departamenta direktore

**Egita Sāre**, LM Eiropas Savienības struktūrfondu departamenta vecākā eksperte

**Daiga Muktupāvela**, LM Metodiskās vadības un kontroles departamenta vecākā eksperte

**Juris Osis**, Rīgas domes Labklājības departaments, **M.Moora** vietā

Sēdi protokolē:

**Agnese Jurjāne**, LM Metodiskās vadības un kontroles departamenta direktores vietniece

**Darba kārtība:**

1. Sanāksmes atklāšana un Padomes sēdes darba kārtības apstiprināšana.
2. Aktualitātes LM Eiropas Sociālā fonda projektā “Profesionāla sociālā darba attīstība pašvaldībās” **(Nr. 9.2.1.1/15/I/001) (**SD projekts).
3. Par sociālo darbinieku Vasaras skolām.
4. Aptaujas rezultāti par sociālās jomaS izglītības programmu studiju vietām.
5. Sociālā darba speciālistu profesiju standarti.

6. Dažādi jautājumi.

**Sēdes norise:**

**1.**

**Sanāksmes atklāšana un Padomes sēdes darba kārtības apstiprināšana**

**(****I.Skrodele-Dubrovska)**

*I.Skrodele-Dubrovska* atklāj Sociālā darba speciālistu sadarbības padomes (turpmāk - Padome) sēdi un dalībnieki apstiprina sēdes darba kārtību (skatīt pielikumā nr.1).

**2.**

**Aktualitātes LM Eiropas Sociālā fonda projektā “Profesionāla sociālā darba attīstība pašvaldībās”** (**Nr. 9.2.1.1/15/I/001) (SD projekts).**

**(I.Kurme)**

**Diskusijā piedalās vairāki Padomes locekļi**

*I.Kurme* iepazīstina Padomes sēdes dalībniekus ar aktuālākajām lietām, kas šobrīd norisinās SD projektā, t.i., ir iznācis š.g. pirmais izdevums “Sociālais darbs Latvijā”, nākamo izdevumu plānots izdot š.g. septembrī.

Informē, ka šobrīd notiek aktīvs darbs pie Sociālās darba terminoloģijas vārdnīcas (turpmāk – vārdnīca) izstrādes, kurā notiek dažādas un intensīvas ekspertu diskusijas. Vārdnīcas pirmajā terminu kopā būs aptuveni 200 termini, termiņš – 2020.gada 15.janvāris. Savukārt, pirmā terminu saskaņošanas sanāksme notika 2019.gada 31.maijā.

Informē, ka pirmās metodikas izstrāde darbā ar cilvēkiem, kuriem ir garīga rakstura traucējumi, praktiski jau ir pabeigta, vēl tikai notiekot terminu saskaņošana un precizēšana. Šīs metodikas līgums tiks pagarināts līdz š.g. septembrim saistībā ar vārdnīcas izstrādi.

Papildus informē, ka š.g. septembrī plānots uzsākt 2 pilotprojektus - metodikā darbā ar atkarīgajām personām un metodikā darbā ģimenēs ar bērniem. Pieteikšanās termiņš uz minētajiem pilotprojektiem - š.g. 1.jūlijs. Informē, ka uz pilotprojektu ar atkarīgām personām pieteikušās Burtnieku, Cēsu, Ilūkstes, Jelgavas, Ķekavas, Ludzas, Olaines, Ozolnieku, Preiļu novads, Rēzeknes, Saldus, Salaspils, Smiltenes, Talsu, Siguldas, Tukuma, Viļānu novada pašvaldības un Rīgas, Daugavpils un Valmieras pilsētas, savukārt uz metodikas darbam ar ģimenēm ar bērniem pilotprojektu pieteikušās Aizputes, Bauskas, Cesvaines, Cēsu, Kandavas, Kocēnu, Ķekavas, Mālpils, Ozolnieku, Pļaviņu, Priekuļu, Rēzeknes, Rojas, Saldus, Siguldas, Stopiņu, Tukuma, Viļakas, Viļānu novada pašvaldības un Rīgas, Liepājas un Valmieras pilsētas.

Vērš uzmanību uz to, ka š.g. augustā un septembrī plānoti semināri arī mazākajiem Sociālo dienestu vadītājiem, saistībā ar metodiku darbā ģimenēs ar bērniem.

Informē, ka Teoriju sociālajā darbā grāmatas pirmās daļas sagatave plānota š.g. decembrī.

Papildus informē, ka ir sācies metodikas “Vardarbība” pilotprojekts, kas norisināsies no š.g. 1.maija – 31.oktobrim.

Dara zināmu, ka šobrīd notiek tehniskā specifikācija metodikā darbā ar jauniešiem.

Savukārt, metodikas “Dažādība/Vienlīdzība” tematiskā diskusija notiks š.g. 5.jūlijā.

Papildus informē, ka šobrīd notiek aktīvs darbs pie Ministru kabineta 2015.gada 14.aprīļa noteikumu Nr.193 “Darbības programmas “Izaugsme un nodarbinātība” 9.2.1.specifiskā atbalsta mērķa “Paaugstināt sociālo dienestu darba efektivitāti un darbinieku profesionalitāti darbam ar riska situācijās esošām personām" 9.2.1.1.pasākuma "Profesionāla sociālā darba attīstība pašvaldībās” īstenošanas noteikumi” grozījumu izstrādes, kurā plānots pievienot divas jaunas aktivitātes – Ģimenes asistents un Sociālā darba izglītības standarts.

*L.Vilka* vēlas noskaidrot vai ir plānots papildināt esošo vispārizglītības valsts standartu vai tomēr radīt jaunu Sociālā darba izglītības standartu.

*I.Skrodele-Dubrovska* paskaidro, ka šobrīd nav plānots radīt jaunu Sociālā darba izglītības standartu.

*L.Vilka* vēlas vērst uzmanību uz to, ka izglītības jautājumus risina Izglītības un zinātnes ministrija (turpmāk – IZM). Uzsver, ka 2020.gadā notiks augstskolu akreditācijas dokumentu sagatavošana un ir jāsaprot, vai veidojam jaunu valsts izglītības standartu, kuru mēs prezentēsim starptautiskajiem ekspertiem, vai tomēr tas notiks aiznākošā periodā, kad gribēsim ietekmēt izglītības reformu ar šo Sociālā darba izglītības standartu. Vērš uzmanību uz paralēlajiem procesiem, kas saistīti ar prasmju un kompetenču virziena veidošanu, pie kā šobrīd strādājot visas augstskolas.

*S.Uzuliņa* informē, ka darbā pie Sociālā darba izglītības standarta izstrādes, LM plāno sadarboties ar IZM. Papildus informē, ka otra jaunā aktivitāte - Ģimenes asistents tiks realizēta tikai pie nosacījuma, ja tiks gūta pārliecība, ka šobrīd šāda aktivitāte neeksistē vēlamajā formātā.

*L.Vilka* ierosina plašāku apspriešanu jaunajām aktivitātēm, pirms tās tiek izstrādātas un prezentētas Padomes locekļiem.

*I.Balgalve* vērš uzmanību uz jauno aktivitāšu ilgtspēju saistībā ar specializāciju un finansējuma trūkumu pašvaldībās.

*I.Kurme* paskaidro, ka minētais jautājums ir jārisina Nacionālās attīstības padomes līmenī.

*L.Vilka* jautā, vai LM ir stratēģisks redzējums uz ko būvēs specializāciju, vai uz metodiku bāzes izmācoties tikai metodiku, vai jābūt sociālajam darbiniekam uz kura bāzes uzlikt šo metodiku. Ierosina nākamajā Padomes sēdē iekļaut LM redzējumu par sociālā darba nozares stratēģiju vidējā termiņā, saistībā ar sociālā darbinieka profesijas identitātes kontekstu.

*I.Kurme* atbild, ka *L.Vilka* ir izteikusi lielisku priekšlikumu.

Padomes sēdes dalībnieku diskusijas un dažādu viedokļu paušana par nepieciešamo izglītības līmeni sociālajiem darbiniekiem; par maģistra grāda nepieciešamību, ja nav bāzes izglītības sociāla darba jomā (bakalaura grāds); sociālā darba speciālistu profesijas prestižu, atalgojumu; sociālās palīdzības organizatora profesijas sandartu.

**3.**

**Par sociālo darbinieku Vasaras skolām**

 **(D.Muktupāvela)**

**Diskusijā piedalās: D.Muktupāvela, I.Skrodele – Dubrovska**

*D.Muktupāvela* informē, ka jau sesto gadu LM rīko Vasaras skolu sociālajiem darbiniekiem. Savukārt, šis ir otrais gads, kad LM rīko 2 Vasaras skolas viena gada ietvarā.

Viena no Vasaras skolām tiek plānota sociālajiem darbiniekiem, kas strādā ar ģimenēm ar bērniem, savukārt, otra Vasaras skola plānota sociālajiem darbiniekiem, kas strādā ar pieaugušām personām.

Pirmā Vasaras skola plānota no š.g. 2.- 4. jūlijam, savukārt, otrā Vasaras skola plānota no š.g. 16.-18. jūlijam.

Abām Vasaras skolām galvenā tēma ir attiecības un to veidošana.

Pirmā Vasaras skola ir vairāk balstīta uz dažādu attiecību mijiedarbības jautājumu izpēti. Otrā Vasaras skola vairāk būs balstīta uz komunikācijas prasmju attīstību.

Papildus informē, ka uz Vasaras skolām tiks aicināti pašvaldību sociālo dienestu speciālisti, gan arī pārstāvji no nevalstiskajām organizācijām, veselības aprūpes iestādēm, Ieslodzījumu vietas pārvaldes.

Pirmā Vasaras skola tiks organizēta sadarbībā ar Sociālo darbinieku biedrību. Ieva Ozola un Ieva Antonsone būs šīs Vasaras skolas vadītājas, kā arī pieaicinot citus ekspertus, kas vadīs nodarbības.

Otrā Vasaras skola tiks organizēta sadarbībā ar Inesi Stankus – Višu, kas būs galvenā šīs Vasaras skolas vadītāja, kā arī pieaicinot citus speciālistus, kas vadīs nodarbības.

Pieteikšanās uz pirmo Vasaras skolu ir noslēgusies, un ir pieteikušies speciālisti no 28 pašvaldībām, 5 nevalstiskajām organizācijām un Ieslodzījumu vietas pārvaldes.

Pieteikšanās uz otro Vasaras skolu šobrīd turpinās līdz š.g. 27.jūnijam.

Dara zināmu, ka plānotais kopējais dalībnieku skaits uz katru no Vasaras skolām ir 60.

*I.Skrodele-Dubrovska* informē, ka ir plānots atbalsts arī trešajai Vasaras skolai, kuru organizēs Sociālo dienestu apvienība, un no valsts budžeta tiks sniegts arī finansiālais atbalsts trešajai Vasaras skolai.

*I.Sietiņsone* informē, ka trešā Vasaras skola plānota no š.g. 31.jūlija - 1.augustam, kas arī būs balstīta uz komunikācijas prasmju attīstību.

**4.**

**Aptaujas rezultāti par sociālās jomas izglītības programmu studiju vietām**

**(D.Muktupāvela)**

**Diskusijā piedalās vairāki Padomes locekļi**

*I.Skrodele – Dubrovska* aicina *D.Muktupāvelu* iepazīstināt Padomes sēdes dalībniekus ar iegūtajiem aptaujas rezultātiem par sociālās jomas izglītības programmu studiju vietām.

*D.Muktupāvela* informē, ka aptauja ir veikta par sociālās jomas izglītības programmu studiju vietām 2018./2019.mācību gadā (skatīt prezentācijas pielikumā Nr.3 un Nr.4).

Tika aptaujātas sekojošas izglītības iestādes:

1) Latvijas Kristīgā akadēmija;

2) LU Sociālo zinātņu fakultāte;

3) LU P. Stradiņa medicīnas koledža;

4) Daugavpils medicīnas koledža;

5) Rīgas Stradiņa universitāte;

6) SIA “Baltijas starptautiskā akadēmija”;

7) Liepājas Universitāte;

8) Rēzeknes Tehnoloģiju akadēmija.

Padomes sēdes dalībnieki tiek informēti par sekojošām studiju programmām, t.sk., par studiju vietu skaitu tajās par valsts budžeta līdzekļiem, studentu personīgajiem līdzekļiem, kā arī kopēju studiju vietu skaitu un reāli studējošo skaitu.

Pirmā līmeņa studiju programmas:

1. Sociālais rehabilitētājs (Rēzeknes Tehnoloģiju akadēmija, LUA "Latvijas Universitātes P.Stradiņa medicīnas koledža”).
2. Sociālā aprūpe (LUA "Latvijas Universitātes P.Stradiņa medicīnas koledža”, DU aģentūra "DU Daugavpils medicīnas koledža”).
3. Sociālās palīdzības organizators (Baltijas Starptautiskā akadēmija).

Otrā līmeņa studiju programmas:

1. Sociālais darbs (Liepājas Universitāte, Latvijas Universitāte, Rīgas Stradiņa universitāte, Baltijas Starptautiskā akadēmija, Latvijas Kristīgā akadēmija).
2. Karitatīvais sociālais darbs (Latvijas Kristīgā akadēmija).
3. Sociālais darbs un sociālā rehabilitācija (Rēzeknes Tehnoloģiju akadēmija).

Maģistra studiju programmas:

1. Sociālais darbs (Liepājas Universitāte, Latvijas Universitāte, Rīgas Stradiņa universitāte, Baltijas Starptautiskā akadēmija).
2. Karitatīvais sociālais darbs (Latvijas Kristīgā akadēmija).
3. Supervīzija (Latvijas Kristīgā akadēmija).
4. Sociālās uzņēmējdarbības vadība (Latvijas Kristīgā akadēmija).

Doktora studiju programmas - Sociālais darbs (Latvijas Kristīgā akadēmija).

Papildus Padomes sēdes dalībnieki tiek informēti par I. līmeņa studiju programmu absolventu skaitu, kuri pārgājuši uz studijām II. līmeņa studiju programmā.

Padomes sēdes dalībnieku diskusijas, dažādi jautājumi un viedokļi par veikto apkopojumu par sociālās nozares studiju programmām un vietu skaitu attiecīgajās programmās; par augsto mācību maksu II. līmeņa studiju programmā, kas bieži vien ir iemesls, kāpēc studijas netiek turpinātas.

*L.Vilka* uzskata, ka vajadzētu domāt par pilna laika studiju vietu skaitu par budžeta līdzekļiem palielināšanu, jo studējošie, kas iegūst izglītību pilna laika studiju programmā, ir augstākā līmenī nekā nepilna laika studējošie.

*I.Balgalve* informē Padomes sēdes dalībniekus kā IZM tiek pielīdzināti izglītības dokumenti absolventiem, kas sociālās jomas izglītību ieguvuši ārvalstu izglītības iestādēs.

*D.Muktupāvela* papildus informē Padomes sēdes dalībniekus par sociālā darba speciālistiem reģionos (skatīt prezentāciju pielikumā Nr.3).

**5.**

**Sociālā darba speciālistu profesiju standarti**

**(I.Skrodele-Dubrovska)**

**Diskusijā piedalās vairāki Padomes locekļi**

*I.Skrodele – Dubrovska* informē, ka ar 2020.gadu augstskolām ir jāiesniedz dokumenti uz akreditāciju, līdz ar to, ir nepieciešami jaunie sociālā darba speciālistu profesijas standarti.

Papildus informē, ka ir bijusi sarakste starp augstskolām, ko uzrunājusi *A.Mite,* kā arī vērš uzmanību uz to, ka standartu izstrāde var notikt dažādos veidos.

Dara zināmu, ka sociālo darbinieku profesijas standartu varētu uzņemties izstrādāt LM, bet ir jautājums par pārējiem 3 sociālā darba speciālistu profesijas standartiem, kas varētu tos izstrādāt. Jautā, vai ir saņemta atbilde no *A.Mites*.

Tiek pausta informācija, ka informācija no *A.Mites* vēl nav saņemta.

*L.Vilka* izsaka viedokli, ka viena no sarežģītākajām lietām sociālā darba speciālistu profesijas standartu izstrādē varētu būt grūti nodefinēt konkrētas prasmes, kuras ir pārbaudāmas un izmēramas.

*I.Skrodele – Dubrovska* papildus informē, ka LM nepietiek kapacitātes, lai izstrādātu arīpārējos 3 sociālā darba speciālistu, t.i., sociālā aprūpētāja, sociālā rehabilitētāja un sociālās palīdzības organizatora, profesijas standartus.

Vērš uzmanību, ka š.g. jūlija mēnesī plānota darba grupas izveide par sociālā darba speciālistu profesijas standartiem.

Informē, ka ir saņemta informācija no *A.Mites*, ka viņa uzņemas sociālās palīdzības organizatora profesijas standarta izstrādi.

**6.**

**Dažādi jautājumi**

**(Padomes pārstāvji)**

*I.Skrodele – Dubrovska* informē, ka ir saņemta informācija no Rēzeknes Tehnoloģiju akadēmijas, ka minētā augstskola vēlas ņemt dalību SDSSP.

**Padomes lēmumi** –

1. Organizēt kopīgu sanāksmi par sociālā darba nozares stratēģijas attīstību.
2. Nākamajā Padomes sēdes darba kārtībā iekļaut jautājumu par sociālā darba profesijas standarta aktualizācijas procesu.
3. Apstiprināt Burtnieku, Cēsu, Ilūkstes, Jelgavas, Ķekavas, Ludzas, Olaines, Ozolnieku, Preiļu novads, Rēzeknes, Saldus, Salaspils, Smiltenes, Talsu, Siguldas, Tukuma, Viļānu novada pašvaldību un Rīgas, Daugavpils un Valmieras pilsētu kā sadarbības partnerus metodikas "Sociālais darbs ar atkarīgām personām" pilotprojektā.
4. Apstiprināt Aizputes, Bauskas, Cesvaines, Cēsu, Kandavas, Kocēnu, Ķekavas, Mālpils, Ozolnieku, Pļaviņu, Priekuļu, Rēzeknes, Rojas, Saldus, Siguldas, Stopiņu, Tukuma, Viļakas, Viļānu novada pašvaldību un Rīgas, Liepājas un Valmieras pilsētu kā sadarbības partnerus metodikas "Sociālais darbs ar ģimenēm ar bērniem" pilotprojektā.

Sēdes noslēgums 13:10.

Pielikumā sēdes materiāli:

1. Padomes sēdes darba kārtība.
2. Prezentācija “Aktualitātes projektā “Profesionāla sociālā darba attīstība pašvaldībās””.
3. Prezentācija “Apkopojums par sociālās nozares studiju vietām 2018./2019.m.g.”.
4. Prezentācija “Studiju vietas”.

Sēdi vadīja I.Skrodele-Dubrovska

Protokolēja A.Jurjāne